Illum tingħata l-aħħar tislima lil Charlie Attard li miet wara li ċeda saqaf f'Għawdex Illum fit-3.30p.m. se tingħata l-aħħar tislima lil Charlie Attard fil-knisja Rotunda tax-Xewkija, Għawdex. Charlie, raġel ta' 52 sena mix-Xewkija, miet ftit tal-jiem ilu wara li ċeda saqaf ta' latrina pubblika fid-Dwejra fejn kien qiegħed jaħdem. Ftit wara l-aħbar, it-tifla tiegħu kitbet li ma tistax temmen li mhux se tarah iktar, tisma' leħnu jew tgħannqu aktar. Semmiet kemm kellu għal qalbu il-festa u l-knejjes u ddeskrivitu bħala raġel fuq l-irġiel, raġel tal-familja u ta' prinċipji li għallimhom ħafna. Fl-aħħar sigħat anke n-neputija tiegħu kitbet fuq il-midja soċjali. "Min qatt kellu jgħidli li ħajjitna se tinbidel mil-lum għal għada. Kien proprju il-Ħamis li nirċievi telefonata li kien hemm traġedja kbira d-Dwejra stess. Min qatt seta' jobsor li kien iz-ziju tiegħi stess li weġġa'?" Żiedet tgħid: "Kif nista' nimxi 'l quddiem? Kif nista' nsib mistrieħ? Imma naf li int ma tridx inkunu hekk. Tridna nkunu ferħanin u nimxu 'l quddiem. Kif nista' ninsa l-pariri li dejjem tajtni bħala missier? Mort għax-xogħol u ma erġajtx ġejt. Grazzi ta' kollox ziju." Min jixtieq jista' jsegwi l-quddiesa tal-funeral minn fuq il-youtube channel tal-Parroċċa tax-Xewkija (Xewkija Parish) jew fuq il-facebook page tal-istess parroċċa jew fuq l-istazzjon ta' Radju Prekursur.